b'\n_START_ARTICLE_\nBertha Krupp von Bohlen und Halbach\n_START_PARAGRAPH_\nBertha Krupp von Bohlen und Halbach (o.s. Krupp, 29. maaliskuuta 1886 Essen, Saksa \xe2\x80\x93 21. syyskuuta 1957 Essen, L\xc3\xa4nsi-Saksa) oli merkitt\xc3\xa4v\xc3\xa4n saksalaisen Kruppin teollisuussuvun j\xc3\xa4sen._NEWLINE_Bertha Krupp peri Friedrich Krupp AG:n osake-enemmist\xc3\xb6n, kun h\xc3\xa4nen is\xc3\xa4ns\xc3\xa4 Friedrich Alfred Krupp kuoli \xc3\xa4killisesti 1902. Friedrich Albertin kuolemansyyksi esitettiin syd\xc3\xa4nkohtausta, mutta koska h\xc3\xa4n oli osallinen Caprin saaren homoseksuaalisessa skandaalissa, on ep\xc3\xa4ilty h\xc3\xa4nen tehneen itsemurhan. Koska tuolloin 16-vuotias Bertha oli viel\xc3\xa4 alaik\xc3\xa4inen, h\xc3\xa4nen \xc3\xa4itins\xc3\xa4 Margarethe Krupp toimi perinn\xc3\xb6nhaltijana._NEWLINE_Vuonna 1906 pidettiin mahdottomana ajatusta, ett\xc3\xa4 nainen toimisi Kruppin suvun p\xc3\xa4\xc3\xa4n\xc3\xa4. Siksi keisari Vilhelm II j\xc3\xa4rjesti avioliiton Berthan ja preussilaisen diplomaatin Gustav Krupp von Bohlen und Halbachin kanssa. Pariskunnan sukunimeksi tuli t\xc3\xa4ll\xc3\xb6in Krupp von Bohlen und Halbach. Gustavista tuli suvun p\xc3\xa4\xc3\xa4mies ja Friedrich Krupp AG:n johtaja. Bertha s\xc3\xa4ilyi kuitenkin Kruppin yhti\xc3\xb6n osake-enemmist\xc3\xb6n haltijana, kunnes vuonna 1943 Adolf Hitler m\xc3\xa4\xc3\xa4r\xc3\xa4si suoritettavaksi \xe2\x80\x9dLex Kruppin\xe2\x80\x9d, jonka mukaan yhti\xc3\xb6n koko omistus siirtyi Kruppin suvulle. Koska Berthan puoliso Gustavin terveydentila oli heikentynyt 1939 k\xc3\xa4rsityn aivohalvauksen t\xc3\xa4hden, yhti\xc3\xb6n omistajaksi ja johtajaksi siirtyi pariskunnan vanhin poika Alfried Krupp von Bohlen und Halbach._NEWLINE_Gustav Krupp nimesi puolisonsa mukaan yhden ensimm\xc3\xa4isen maailmansodan kuuluisimmista aseista, raskaan haupitsin Dicke Bertha, Paksu-Bertta. Lis\xc3\xa4ksi Markstadtiin Breslauhun perustettu Berthawerke sai nimens\xc3\xa4 Berthan mukaan._NEWLINE_Bertha Krupp kuoli 1957 suvun kotitilalla Villa H\xc3\xbcgelissa Esseniss\xc3\xa4.'